ΓΡΑΠΤΗ ΕΡΩΤΗΣΗ E-3312/98

υποβολή: Giulio Fantuzzi (PSE) , António Campos (PSE) , Irini Lambraki (PSE) , Juan Colino Salamanca (PSE) και Georges Garot (PSE) προς την Επιτροπή

(10 Νοεμβρίου 1998)

Θέμα: Εξαγωγές οινοπνεύματος σε τρίτες χώρες

Φαίνεται ότι από την πλευρά της UCLAF και από την πλευρά των δικαστικών αρχών διαφόρων κρατών μελών διεξάγονται έρευνες σχετικά με παρατυπίες που διαπιστώθηκαν στο πλαίσιο εξαγωγών οινοπνεύματος σε τρίτες χώρες.

Μπορεί η Επιτροπή να μας πληροφορήσει, με ποιά μέτρα ελέγχονται οι εξαγωγές σε τρίτες χώρες και σε κράτη μέλη της Ευρωπαϊκής Ένωσης;

Προβλέπει η Επιτροπή νέα μέτρα για την ενίσχυση των ελέγχων και για την ανάπτυξη προληπτικών μέτρων καταστολής του κινδύνου παρατυπιών;

Εάν ναι, τί μέτρα προτίθεται να λάβει;

Απάντηση του κ. Monti εξ ονόματος της Επιτροπής

(22 Ιανουαρίου 1999)

Η οδηγία 92/12/ΕΟΚ του Συμβουλίου, της 25ης Φεβρουαρίου 1992, όπως τροποποιήθηκε για τελευταία φορά από την οδηγία 96/99/ΕΚ του Συμβουλίου, της 30ής Δεκεμβρίου 1996, σχετικά με το γενικό καθεστώς, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης(1), προβλέπει στο άρθρο 18, παράγραφος 1, ότι κάθε προϊόν που υπόκειται σε ειδικό φόρο κατανάλωσης (συμπεριλαμβανομένων κατά συνέπεια και των οινοπνευματωδών) και κυκλοφορεί υπό καθεστώς αναστολής μεταξύ των εδαφών διαφόρων κρατών μελών, συνοδεύεται από έγγραφο που συντάσσει ο αποστολέας και το οποίο μπορεί να είναι είτε διοικητικό είτε εμπορικό. Ο κανονισμός (ΕΟΚ) 2719/92 της Επιτροπής, της 11ης Σεπτεμβρίου 1992, όπως τροποποιήθηκε για τελευταία φορά από τον κανονισμό (ΕΟΚ) 2225/93, της 27ης Ιουλίου 1993, περί συνοδευτικού εγγράφου για την κυκλοφορία, βάσει καθεστώτος αναστολής, προϊόντων που υπόκεινται σε ειδικό φόρο κατανάλωσης(2), ορίζει, για το σκοπό αυτό, κατά τρόπο δεσμευτικό, τη μορφή και το περιεχόμενο του εν λόγω συνοδευτικού εγγράφου για την κυκλοφορία υπό καθεστώς αναστολής των προϊόντων που υπόκεινται σε ειδικό φόρο κατανάλωσης. Το εν λόγω έγγραφο εξασφαλίζει τον έλεγχο των προϊόντων υπό καθεστώς αναστολής των ειδικών φόρων κατανάλωσης, όχι μόνο όσον αφορά την κυκλοφορία μεταξύ κρατών μελών (άρθρο 18, παράγραφος 1 της προαναφερθείσας οδηγίας) αλλά επίσης κατά την εξαγωγή τους με προορισμό τρίτη χώρα (άρθρο 19, παράγραφος 4).

Ωστόσο, για να ενισχύσει τον έλεγχο των εν λόγω προϊόντων και να περιορίσει τις διαπιστωθείσες απάτες στον τομέα των οινοπνευματωδών, όπως αυτές που αναφέρει το Αξιότιμο Μέλος, η Επιτροπή υπέβαλε έκθεση ομάδας υψηλού επιπέδου για την απάτη στον τομέα του καπνού και του οινοπνεύματος στο Συμβούλιο Ecofin, στις 15 Μαΐου 1998, το οποίο την ενέκρινε, καθώς και στον πρόεδρο της Επιτροπής Οικονομικής, Νομισματικής και Βιομηχανικής Πολιτικής. Η έκθεση προβλέπει σειρά μέτρων που η Επιτροπή έχει αρχίσει να εφαρμόζει και τα οποία συμπεριλαμβάνονται στο πρόγραμμα εργασίας της Επιτροπής όσον αφορά την καταπολέμηση της απάτης για το 1998/1999(3). Μεταξύ των εν λόγω μέτρων συγκαταλέγονται κυρίως μία μελέτη όσον αφορά τη δυνατότητα μηχανοργάνωσης των συστημάτων ελέγχου και κίνησης των προϊόντων που υπόκεινται σε ειδικούς φόρους κατανάλωσης, η εισαγωγή συστήματος έγκαιρης προειδοποίησης, η καθιέρωση κώδικα καλής συμπεριφοράς για τη χορήγηση και την αφαίρεση των αδειών εκμετάλλευσης των αποθηκών ειδικών φόρων κατανάλωσης και η ανάπτυξη της διοικητικής συνεργασίας μέσω των γραφείων σύνδεσης που έχουν δημιουργηθεί στα κράτη μέλη.

Όσον αφορά την εξαγωγή οινοπνεύματος που πωλείται με δημοπρασία και προορίζεται για χώρες της Καραϊβικής και της Κεντρικής Αμερικής, η Επιτροπή επιβάλλει στους επιτυχόντες υποψήφιους τον έλεγχο μιας διεθνούς εταιρείας επιτήρησης (SGS). Τα έξοδα του ελέγχου επιβαρύνουν πλήρως τον επιτυχόντα υποψήφιο. Το εν λόγω οινόπνευμα έχει ως μοναδικό τελικό προορισμό τον τομέα των καυσίμων στις Ηνωμένες Πολιτείες. Στο παρελθόν, η Επιτροπή κατά τη διεξαγωγή δημοπρασιών οινοπνεύματος για την ίδια χρήση και την εξαγωγή στη Βραζιλία επέβαλλε τη νόθευση του εν λόγω προϊόντος πριν την αναχώρηση από το κοινοτικό έδαφος. Ο κανονισμός (ΕΟΚ) 377/933 της Επιτροπής για τη θέσπιση των λεπτομερειών εφαρμογής σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) 822/87 του Συμβουλίου και ευρίσκονται στην κατοχή των οργανισμών παρέμβασης(4) επιτρέπει στην Επιτροπή να επιβάλλει τη νόθευση του οινοπνεύματος.

(1) ΕΕ L 8 της 11.1.1997.

(2) ΕΕ L 198 της 7.8.1993.

(3) COM(98)278 τελικό.

(4) ΕΕ L 43 της 20.2.1993.